山階宮晃親王

山階宮晃親王係山階宮第一代當主，邦家親王大仔，乳名靜宮，曾經做過議定同埋外國事務總督。

佢一生人冇娶過正室，淨係得個妾侍中條千枝子。

經歷 
晃親王1816年響京都出世，係邦家親王大仔，乳名靜宮，之後命名叫清保。因為老豆邦家生佢嗰陣只有十五歲，所以阿爺貞敬親王響族譜上做咗手腳，令到響族譜上晃親王變成貞敬親王第八個仔。

1817年，佢成為光格天皇契仔，同年畀人預備佢大啲就入勸修寺和尚。1823年佢親王宣下，第二年出家，改名叫濟範入道親王。1841年10月，姨媽隆子女王離家出走，去到大概明石同姬路之間嗰陣，頂唔順，又走返嚟京都。呢件事令到仁孝天皇好嬲，而係伏見宮成員之一嘅晃親王都無法避免。1842年，佢升格為光格天皇養仔，同埋升為二品，但就取消佢勸修寺和尚嘅身份，改為去東寺，守東寺個門口。不過響1858年，佢又返翻去勸修寺。

1863年，島津久光、松平容保同埋德川慶喜組成「公武合體派」，晃親王對於政治又好有興趣，所以趁住呢個時勢，要求孝明天皇畀佢返嚟皇室。由於史無前例，所以朝廷嗰邊十分反對，而孝明天皇都唔鍾意一啲畀老豆罰過嘅人，但係「公武合體派」就好支持，幕府嗰邊仲唔理天皇反對全力支持晃親王，所以晃親王得以響1864年返嚟皇室，尊稱勸修寺宮濟範親王，同月17號獲封宮號山階宮，係史上第一人做完和尚又返嚟皇室嘅人，後嚟佢改名叫晃。同月27號，佢改為認孝明天皇做契爺，同日就任國事御用掛。

之後晃親王聯同島津久光對付一會桑政權，響1866年大原重德強硬地將偏幫幕府嘅人拷問，所以國事御用掛畀人罷免，但就保留辦事處。1867年，就連個辦事處都畀人拆埋。

響明治維新之後，佢就任外國事務總督兼議定，同年2月外國事務總督改名叫外國事務局督，之後佢一直負責處理政府嘅外交事務。直至同年3月尾爆發堺事件，之後晃親王為咗謝罪而唔做外國事務局督。

1886年，佢獲勳為大勲位菊花大綬章，之後一直安享晚年。1898年2月17號，晃親王過身，終年83歲。之後由獨仔菊麿王繼承山階宮當主一位。

由於佢原先係和尚，之後先返嚟皇室，所以葬禮依照咩嘢形式成為一個問題：究竟跟佛教儀式定跟皇室儀式呢？後嚟天皇為免混亂，於是就唔畀晃親王依照皇室儀式去落葬，所以佢只好跟佛教儀式去做。2月25號佢正式落葬響泉涌寺雲龍院。

屋企 
老豆邦家親王 - 阿媽藤木壽子

兄弟：老大晃親王 - 長細佬嘉言親王 - 二細佬讓仁親王 - 三細佬朝彥親王 - 四細佬夭折 - 五細佬貞教親王 - 六細佬夭折 - 七細佬彰仁親王 - 八細佬能久親王 - 九細佬夭折 - 十細佬夭折 - 十一細佬博經親王 - 十二細佬智成親王 - 十三細佬貞愛親王 - 十四細佬清棲家教 - 十五細佬載仁親王 - 十六細佬依仁親王

配偶：妾侍中條千枝子

契仔：定麿王
 獨仔：菊麿王

外交官
江戶時代日本皇室成員